Covid-19-statistieke: Nog 1 649 toets positiefArgieffoto bloot ter illustrasie. (Foto: Unsplash) Nog 1 649 nuwe Covid-19-gevalle is in Suid-Afrika aangemeld. Die Nasionale Instituut vir Oordraagbare Siektes (Nios) sê in sy jongste verslag dié toename in gevalle verteenwoordig ’n positiwiteitskoers van 6,3% nadat dié koers die vorige dag op 5,7% gestaan het. Minstens 3 675 691 virusgevalle is tot op hede in Suid-Afrika aangemeld. Die sterftesyfer weens Covid-19 staan nou op 99 430 nadat nog 18 sterftes aangemeld is, waarvan ses sterftes in die afgelope 24 tot 48 uur plaasgevind het. Die departement van gesondheid het gesê weens ŉ voortgesette oudit kan daar ŉ agterstand wees in die aantal sterftes wat aangemeld is. Die meeste nuwe gevalle is in Gauteng (37%) aangemeld, gevolg deur KwaZulu-Natal en die Wes-Kaap, wat elk onderskeidelik 20% en 19% van die nuwe virusgevalle uitmaak. Daar is tans meer as 25 000 aktiewe gevalle van Covid-19 in Suid-Afrika. Nog 49 Covid-19-pasiënte is intussen in ’n hospitaal in Suid-Afrika opgeneem. Altesame 2 887 mense word tans vir Covid-19 in hospitale landwyd behandel. Meer as 31,6 miljoen inentings is tot dusver gedoen.